Ego Guillermus, dominus Tanlaii, notum facio omnibus quod Oliverus, miles, de Niceio, et uxor ejus Aales, et filii eorum Miles et Guido, necnon in perpetuam elemosinam dederunt fratribus Templi de La Vevra quicquid habebant infra terminos territorii de La Vevra, in nemore et plano, in aquis et pratis, et in orto de Nogem, et in fundo in quo sedet borda Templariorum. Ego, vero, Guillermus, ad cujus feudum res istæ pertinebant, concessi donationem istam et laudavi; præfati autem Oliverus, et uxor ejus Aales, et heredes ipsorum tenentur eam Templariis omni tempore contra omnes garantire. Quod ut ratum permaneat, ad petitionem utriusque partis, sigilli mei munimine roboravi. Actum, anno incarnati Verbi millesimo ducentesimo nono-decimo.